Alex Ahrendtsen (DF), 2012-04-27:
Tak til ministeren for det pæne svar og også for at have redegjort for de mange initiativer, der er i gang og har været i gang.
For mit vedkommende eksemplificerer det egentlig bare, at vi har brug for en handlingsplan, der kunne systematisere alle disse initiativer i en enstrenget, national handlingsplan.
Hvorfor skal vi så overhovedet gøre det?
Det vil jeg forsøge at give min begrundelse for.
Han var national, men rejste Europa tyndt og nåede endda til Afrika.
Han var begejstret for den nye teknik, men også bevidst om dens fare for ånden.
Han var kristen, men udogmatisk, og havde himmelrummet som sit kirkeloft.
Han var tiltrukket af det katolske skuespil, men protestantisk i sit syn på kristendom.
Han brugte tidens kommunikationsformer med stor dristighed, men var samtidig poetisk og følsom.
Han var usnobbet, men smigret af overklassens ros.
Han var på mange måder lige så forfængelig og selvoptaget som nogle af vore dages unge.
Men han var også en mønsterbryder.
Han kom fra fattige kår.
Hvad mange ikke ved, er, at han aldrig glemte, hvor han kom fra.
Det var jeg faktisk ikke selv klar over, men fik det fortalt af Danmarks H.C. Andersen-kender Johan de Mylius.
Der er med andre ord stadig god grund til at beskæftige sig med H.C. Andersen.
Der er meget, vi ikke ved om ham, og han ligner os mere, end vi tror.
Derfor er det også på sin plads, at staten afsætter penge til et forskningscenter om H.C. Andersen.
Dette center kunne blive omdrejningspunktet for en handlingsplan, hvor Danmark udnytter digterens verdensberømmelse.
Bare et eksempel: Da Kulturudvalget var i Warszawa, besøgte vi også det polske folketing for at tale om kulturpolitik.
Uopfordret understregede man, hvor vigtigt det var, at staten støttede sine kendte forfattere i mellemfolkelige fremstød.
Det er, som om vi tror, at vi ikke har noget at byde verden uden for.
Men det har vi.
Det er oplagt at bruge H.C. Andersen til at formidle dansk sprog og kultur i udlandet.
Digteren er verdenskendt og elsket af både børn og voksne.
Hans værker taler til alle mennesker på tværs af grænser, kulturer og ikke mindst trosretninger.
Han er et dansk varemærke uden sidestykke, og han var en mønsterbryder, der selv i et moderne velfærdssamfund kan tjene til efterfølgelse.
I tredjeverdenslande kan han skabe håb for de mange fattige mennesker.
Ved at læse H.C. Andersen kan vi give disse mennesker håb om et bedre liv.
Alene dette er vel hele umagen værd, skulle man mene.
Dansk Folkeparti opfordrer derfor endnu en gang til, at regeringen sætter sig i spidsen for udarbejdelse af en handlingsplan, for H.C. Andersen har stadig brug for støtte trods initiativerne.
Han fik den i sin ungdom af Jonas Collin, der forstod hans evner.
Uden Collins støtte havde vi ikke haft H.C. Andersen, som vi kender ham.
Vi har brug for at finde den collinske ånd igen.
På vegne af De Konservative, Liberal Alliance og selvfølgelig Dansk Folkeparti vil jeg fremsætte følgende: Forslag til vedtagelse
»Folketinget anerkender, at H.C. Andersen er kendt ikke bare i Danmark, men verden over for sit forfatterskab, at han har haft stor betydning for Danmarks anseelse uden for landets grænser, og at han med held kan anvendes til at markedsføre Damark både kulturelt, turist- og erhvervsmæssigt.
Folketinget opfordrer regeringen til at medtænke H.C. Andersen i den kommende internationale kulturstrategi.«